b'\n_START_ARTICLE_\nBaroul Constitu\xc8\x9bional\n_START_PARAGRAPH_\nBaroul Constitu\xc8\x9bional sau Baroului Constitu\xc8\x9bional Rom\xc3\xa2n a fost \xc3\xaenfiin\xc8\x9bat de c\xc4\x83tre Pompiliu Bota \xc3\xaen anul 2002 ca o alternativ\xc4\x83 la "barourile clasice" ale avoca\xc8\x9bilor din Rom\xc3\xa2nia, reorganizate dup\xc4\x83 1990 \xc3\xaen cadrul U.N.B.R..\n_START_SECTION_\nIstoric\n_START_PARAGRAPH_\n\xc3\x8en anul 2002, Judec\xc4\x83toria Deva a recunoscut personalitate juridic\xc4\x83 Asocia\xc8\x9biei de Binefacere "Bonis Potra" care avea trecut \xc3\xaen Statutul s\xc4\x83u, printre alte obiecte de activitate, "\xc3\xaenfiin\xc8\x9barea de barouri cu respectarea prevederilor Constitu\xc8\x9biei Rom\xc3\xa2niei, a prevederilor pactelor \xc8\x99i conven\xc8\x9biilor interna\xc8\x9bionale privitoare la drepturile omului". _NEWLINE_Dup\xc4\x83 r\xc4\x83m\xc3\xa2nerea definitiv\xc4\x83 a hot\xc4\x83r\xc3\xa2rilor judec\xc4\x83tore\xc8\x99ti a fost constituit "consiliul director" al Baroului Constitu\xc8\x9bional Rom\xc3\xa2n, iar Pompiliu Bota  s-a intitulat "decan". \xc3\x8en data de 17 ianuarie 2003 s-a \xc3\xaentocmit "Tabloul anual al avoca\xc8\x9bilor Baroului Constitu\xc8\x9bional", \xc3\xaen care erau \xc3\xaenscrise 35 de persoane, 20 dintre acestea av\xc3\xa2nd conferit dreptul de a pune concluzii la tribunale \xc8\x99i cur\xc8\x9bi de apel, sediile profesionale fiind situate \xc3\xaen Or\xc4\x83\xc8\x99tie, Alba Iulia, Baia Mare, Timi\xc8\x99oara, Timi\xc8\x99oara, Re\xc8\x99i\xc8\x9ba, Piatra Neam\xc8\x9b, Satu Mare, Negre\xc8\x99ti Oa\xc8\x99, Turnu Severin, Petro\xc8\x99ani \xc8\x99i Bucure\xc8\x99ti.\n_START_SECTION_\nCondamnarea penal\xc4\x83 a lui Bota Pompiliu\n_START_PARAGRAPH_\n\xc3\x8en data de 5 aprilie 2012, Judecatoria Deva a decis condamnarea la pedeapsa de 6 luni de \xc3\xaenchisoare a lui Pompiliu Bota, decanul Baroului Constitu\xc8\x9bional, pentru exercitarea f\xc4\x83r\xc4\x83 drept a profesiei de avocat \xc8\x99i la 6 luni de \xc3\xaenchisoare pentru s\xc4\x83v\xc3\xa2r\xc8\x99irea infrac\xc8\x9biunii de complicitate la infrac\xc8\x9biunea de exercitare f\xc4\x83r\xc4\x83 drept a unei profesii. \xc3\x8en urma contopirii celor dou\xc4\x83 pedepse, s-a aplicat pedeapsa cea mai grea de 6 luni \xc3\xaenchisoare. De asemenea, instan\xc8\x9ba a dispus suspendarea condi\xc8\x9bionat\xc4\x83 a execut\xc4\x83rii pedepsei aplicate lui Pompiliu Bota pe durata unui termen de \xc3\xaencercare de 2 ani \xc8\x99i 6 luni. _NEWLINE_Sentin\xc8\x9ba dat\xc4\x83 de Judec\xc4\x83toria Deva a fost recurat\xc4\x83 de c\xc4\x83tre Pompiliu Bota \xc3\xaen data de 26 aprilie 2012 la Curtea de Apel Alba Iulia, \xc3\xaens\xc4\x83 recursul a fost respins \xc3\xaen data de 29 mai 2012, astfel c\xc4\x83 sentin\xc8\x9ba de condamnare a lui Pompiliu Bota de c\xc4\x83tre Judec\xc4\x83toria Deva a r\xc4\x83mas definitiv\xc4\x83. De asemenea i-a fost respins\xc4\x83 contesta\xc8\x9bia \xc3\xaen anulare.\n_START_SECTION_\nDecizii CEDO \xc8\x99i Curtea Constitu\xc8\x9bional\xc4\x83\n_START_PARAGRAPH_\n\xc3\x8en prezent, exist\xc4\x83 numeroase decizii ale Cur\xc8\x9bii Constitu\xc8\x9bionale sau ale CEDO \xc3\xaen leg\xc4\x83tur\xc4\x83 cu problema organiz\xc4\x83rii profesiei de avocat \xc8\x99i a barourilor din Rom\xc3\xa2nia ca urmare a conflictului dintre "barourile clasice" \xc8\x99i "barourile bota", \xc3\xaens\xc4\x83 practica continua s\xc4\x83 fie neunitar\xc4\x83 la nivelul instan\xc8\x9belor de judecat\xc4\x83.\n_START_SECTION_\nRecurs \xc3\xaen interesul legii\n_START_PARAGRAPH_\n\xc3\x8en data de 21 septembrie 2015 \xc3\x8enalta Curte de Casa\xc8\x9bie si Justi\xc8\x9bie s-a pronun\xc8\x9bat printr-un recurs \xc3\xaen interesul legii (RIL) cu privire la practica neunitar\xc4\x83 \xc3\xaen ce priveste avoca\xc8\x9bii din barourile alternative. _NEWLINE__NEWLINE_Minuta are urm\xc4\x83torul con\xc8\x9binut:_NEWLINE_Fapta unei persoane care exercit\xc4\x83 activit\xc4\x83\xc8\x9bi specifice profesiei de avocat \xc3\xaen cadrul unor entit\xc4\x83\xc8\x9bi care nu fac parte din formele de organizare profesional\xc4\x83 recunoscute de Legea 51/1995 privind organizarea si exercitarea profesiei de avocat republicat\xc4\x83, cu modific\xc4\x83rile si complet\xc4\x83rile de ulterioare, constituie infrac\xc8\x9biunea de exercitare fara drept a unei profesii prevazuta de Art. 348 Cod Penal.'